**Наредба за изменение и допълнение на Наредба № 12 от 16 декември 2010 г. за проверките по реда на държавния пристанищен контрол**

*(обн., ДВ, бр. 101 от 2010 г., изм. и доп. бр. 49 от 2013 г., бр. 85 от 2014 г., бр. 36 от 2016 г.)*

**§ 1.** В чл. 2, ал. 2 се създава изречение второ:

„На проверка извън пристанища или места за заставане на котва при експлоатация по редовна линия съгласно чл. 17а подлежат ро-ро пътнически кораби и високоскоростни пътнически плавателни съдове.“

**§ 2.** В чл. 8, ал. 1 думите „ИА „МА” провери най-малко 30%” се заменят с „определеният в Европейския съюз и в региона на ПМР ДПК брой проверки на кораби с приоритет I са били извършени и ИА „МА” не е извършила проверки на по-малко от 30%”.

**§ 3.** В чл. 13 се създава ал. 3:

„(3) Регионалният координатор по ДПК в дирекция „МА – Варна“, съответно в дирекция „МА – Бургас“, следи подбраните за проверка кораби съгласно ал. 1 и 2 или чл. 17а да бъдат подлагани на първоначална проверка или на задълбочена проверка.”

**§ 4.** Създава се чл. 17а:

„Чл. 17а. (1) Ро-ро пътническите кораби и високоскоростните пътнически плавателни съдове в експлоатация по редовна линия подлежат на проверки в съответствие със сроковете и другите изисквания, посочени в приложение № 14.

(2) При планиране на проверките на ро-ро пътнически кораб или високоскоростен пътнически плавателен съд Изпълнителна агенция „Морска администрация“ взима предвид графика за експлоатация и поддръжка на ро-ро пътническия кораб или високоскоростния пътнически плавателен съд.

(3) Когато е извършена проверка на ро-ро пътнически кораб или високоскоростен пътнически плавателен съд в съответствие с приложение № 14, докладът от проверката се въвежда в базата данни за проверките съгласно чл. 28, ал. 3 и проверката се взема предвид за целите на чл. 11-13 и за преценка на изпълнението на задължението за проверка от страна на всяка държава членка. Проверката се отчита в общия брой годишни проверки, които се извършват от всяка държава членка, както е предвидено в чл. 6, ал. 1.

(4) Член 20, ал. 2, чл. 12, т. 1 и чл. 17 не се прилагат за ро-ро пътническите кораби и високоскоростните пътнически плавателни съдове по редовни линии, подлежащи на проверка.

(5) Ро-ро пътническите кораби или високоскоростните пътнически плавателни съдове, подлежащи на допълнителна проверка в съответствие с чл. 12, т. 2 и 3, се подбират за проверка в съответствие с приложение № 1, част II, т. 2A и т. 2Б. Извършваните съгласно предходното изречение проверки не засягат времевия интервал за проверки, определен в т. 2 от приложение № 14.

(6) Инспекторът от Изпълнителна агенция „Морска администрация“ може да се съгласи да бъде придружаван по време на проверка на ро-ро пътнически кораб или високоскоростен пътнически плавателен съд от инспектор по държавния пристанищен контрол на друга държава членка на ЕС и Европейското икономическо пространство, който да бъде наблюдател. Когато знамето на плавателния съд е на държава членка на ЕС и Европейското икономическо пространство, Изпълнителна агенция „Морска администрация“ отправя покана, при поискване, към представител на държавата на знамето, който да придружи инспектора като наблюдател.”

**§ 5.** В чл. 19, ал. 3 се отменя.

**§ 6.** В чл. 21, ал. 1 се изменя така:

„(1) Изпълнителният директор на ИА „МА“ или оправомощено от него длъжностно лице издава заповед за забрана за посещение на българско пристанище за всеки кораб, за който е налице една от следните хипотези:

1. плава под знамето на държава, която по брой задържани кораби попада в черния списък, приет съгласно Парижкия меморандум за разбирателство, въз основа на регистрираната информация в базата данни за проверките, и публикуван ежегодно от Европейската комисия (ЕК), и който е бил задържан повече от два пъти през последните 36 месеца в пристанище или място за заставане на котва на държава членка или държава, която е страна по Парижкия меморандум за разбирателство;

2. плава под знамето на държава, която по брой задържани кораби попада в сивия списък, приет съгласно Парижкия меморандум за разбирателство, въз основа на регистрираната информация в базата данни за проверките, и публикуван ежегодно от Европейската комисия (ЕК), и който е бил задържан повече от два пъти през последните 24 месеца в пристанище или място за заставане на котва на държава членка или държава, която е страна по Парижкия меморандум за разбирателство.”

**§ 7.** В Допълнителните разпоредби се правят следните изменения и допълнения:

1. В § 1 сесъздават т. 30-32:

„30. „Ро-ро пътнически кораб“ е кораб, съоръжен да превозва пътни или железопътни превозни средства, като ги товари и разтоварва на колела, и превозващ повече от 12 пътника.

31. „Високоскоростен пътнически плавателен съд“ е съд съгласно определението в глава Х, правило 1 от SOLAS 74, в нейната актуализирана версия, и превозващ повече от 12 пътника.

32. „Редовна линия“ е серия от превози, извършвани от ро-ро пътнически кораб или високоскоростен пътнически плавателен съд, обслужващи трафика между две или повече пристанища, или серия от пътувания от и към същото пристанище без междинни спирания, или:

а) в съответствие с публикувано разписание; или

б) с такава честота или регулярност на превозите, че те съставляват разпознаваема систематична серия.”

**2.** В § 2 съюзът „и“ се заменя със запетая и след думите „(ОВ, L 123 от 19 май 2015 г.)“ се добавя „и на разпоредбата на чл. 14 от Директива 2017/2110 на Европейския парламент и на Съвета от 15 ноември 2017 г. за система от проверки с оглед на безопасната експлоатация на ро-ро пътническите кораби и високоскоростните пътнически плавателни съдове по редовни линии, за изменение на Директива 2009/16/ЕО и за отмяна на Директива 1999/35/ЕО на Съвета (ОВ, L 315 от 30 ноември 2017 г.).”

**§ 8.** В Приложение № 3 към чл. 15, ал. 1, т. 1 се създава т. 51:

„51. Международно свидетелство за управление на баластните води.”

**§ 9.** Създава се Приложение № 14 към чл. 17а, ал. 1:

„Приложение № 14 към чл. 17а, ал. 1

Проверка на ро-ро пътническите кораби и високоскоростните пътнически плавателни съдове по редовни линии

 1.1. Преди да започне експлоатацията на ро-ро пътнически кораб или високоскоростен пътнически плавателен съд по редовна линия, Изпълнителна агенция „Морска администрация“ извършва проверки съгласно чл. 35, ал. 1 от Наредба № 11 от 26.04.2004 г. за прегледите на корабите и корабопритежателите (обн., ДВ, бр. 52 от 2004 г.) (Наредба № 11), за да провери дали ро-ро пътническият кораб или високоскоростният пътнически плавателен съд отговаря на изискванията на Приложение № 5 „Специфични изисквания към плавателните съдове по редовни линии” от Наредба № 11.

 1.2. Когато ро-ро пътнически кораб или високоскоростен пътнически плавателен съд ще се експлоатира по редовна линия, Изпълнителна агенция „Морска администрация“ може да вземе предвид извършените от друга държава членка на ЕС или Европейското икономическо пространство в рамките на предходните осем месеца проверки по отношение на този ро-ро пътнически кораб или високоскоростен пътнически плавателен съд при експлоатацията по друга редовна линия, при условие че във всеки случай Изпълнителна агенция „Морска администрация“ е установила, че предишните проверки са приложими към новите условия на експлоатация и че по време на проверките е установено, че пътническият кораб или високоскоростният пътнически плавателен съд отговарят на изискванията на Приложение № 5 „Специфични изисквания към плавателните съдове по редовни линии” от Наредба № 11. Предвидените в т. 1.1 проверки не е необходимо да се извършват, преди да започне експлоатацията на ро-ро пътническия кораб или високоскоростния пътнически плавателен съд по новата редовна линия.

 1.3. Когато вследствие на непредвидени обстоятелства има спешна необходимост от бързо въвеждане на заместващ ро-ро пътнически кораб или високоскоростен пътнически плавателен съд, за да не се прекъсва линията, а т. 1.2 не е приложима, Изпълнителна агенция „Морска администрация“ може да разреши пътническият кораб или високоскоростният пътнически плавателен съд да започне да се експлоатира, ако са спазени следните условия:

а) визуалната проверка на кораба или съда и проверката на документите му не пораждат съмнение, че ро-ро пътническият кораб или високоскоростният пътнически плавателен съд отговаря на изискванията на Приложение № 5 от Наредба № 11; и

б) Изпълнителна агенция „Морска администрация“ извърши проверката по чл. 35, ал. 1 от Наредба № 11 в срок до един месец.

 2. Веднъж годишно, но не по-рано от четири месеца и не по-късно от осем месеца след предишната проверка Изпълнителна агенция „Морска администрация“ извършва:

а) проверка в съответствие с Приложение № 6 на Наредба № 11; и

б) проверка при експлоатация по редовна линия; тази проверка се извършва съгласно Приложение № 7 към Наредба № 11 и според професионалната преценка на инспектора – съгласно приложимите разпоредби на Приложение № 5 и Приложение № 6 към Наредба № 11, за да се гарантира, че ро-ро пътническият кораб или високоскоростният пътнически плавателен съд продължава да отговаря на изискванията за безопасна експлоатация.

 3. Когато ро-ро пътническият кораб или високоскоростният пътнически плавателен съд не е преминал проверка в съответствие с т. 2, ро-ро пътническият кораб или високоскоростният пътнически плавателен съд се считат за приоритет I.

 4. Проверка в съответствие с точка 1.1 се счита за проверка за целите на т. 2, буква „а“.“